רוח נשית

חזון העמותה

רוח נשית מסייעת לנשים שחוו אלימות במשפחה להשתקם באמצעות שילוב בתעסוקה ומיצוי זכויות. אלימות נגד נשים מובילה את הנשים הנפגעות לבידוד חברתי, נחיתות מעמדית ותלות כלכלית. על מנת להשתחרר ממעגל האלימות, העמותה מעניקה לנשים ליווי, תמיכה והכשרה עד הגעתן לעצמאות. החזון של רוח נשית נשען על התפיסה כי עצמאות כלכלית עבור נשים מהווה מפתח חשוב ליציאה ממעגל האלימות, זאת מאחר שתלות כלכלית מייצרת מצבים של מחסור בברירות עבור נשים אלו.

היסטוריה

מכי חכם נאמן יזמה והקימה את עמותת "רוח נשית" בשנת 2007 בעקבות סיפורה האישי על רקע אלימות במשפחה וניסיונה המקצועי; היא כיהנה כמנכ"לית העמותה בין השנים 2007–2015. דיאנה רוזנר, מייסדת שותפה, כיהנה כמנהלת מקצועית של העמותה. מדצמבר 2015 מנכ"לית העמותה היא תמר שוורץ.
מראשי העמותה בעבר נמנים פרופ' עינת פלד, חוקרת בתחום אלימות נגד נשים מבית הספר לעבודה סוציאלית באוניברסיטת תל אביב, כיהנה כחברת ועד מנהל בין השנים 2007–2010 וכיו"ר העמותה בין השנים 2010–2017. חגית בכור היא יושבת ראש העמותה משנת 2017. יעל אבקסיס כיהנה כנשיאת העמותה בין השנים 2010–2015. החליף אותה בתפקיד הנשיא מוטי רייף.
בשנת 2016 זכתה העמותה ביחד עם חכם נאמן באות הוקרה של השרה לשוויון חברתי בתחום המאבק באלימות נגד נשים.
החל מיולי 2019 קיבלה רוח נשית הכרה בתפקידה כמובילה עולמית בתחום אלימות נגד נשים, וזכתה בסטטוס יועץ מיוחד למועצה הכלכלית-חברתית (ECOSOC) של האו"ם. המעמד מהווה הכרה בינלאומית באיכות פעילותה של רוח נשית לקידום נשים נפגעות אלימות ובמודל הליווי הייחודי ביום שאחרי מעגל האלימות - בפיתוח עצמאות כלכלית.
רוח נשית זכתה ב-2019 ב'אות האפקטיביות' אשר הוענק לה על ידי ארגון מידות - שיקוף ודירוג מלכ"רים. בין נימוקי הוועדה: "הוועדה התרשמה עמוקות מפועלכם לקידום עצמאות כלכלית לנשים נפגעות אלימות. הוועדה התרשמה מכך שהעמותה חותרת לשינוי חברתי אמיתי דרך עשייה במישור הפרטני, הקהילתי והציבורי. העמותה מגיעה לתוצאות חברתיות מרשימות ומשמעותיות; מפתחת תפיסה מקצועית ייחודית ומיישמת מודלים להעצמה ויצירת עצמאות וחיזוק של נשים נפגעות אלימות, תוך טיפול בבעיות עומק ורוחב. מאז הקמתה השפיעה העמותה על אלפי נשים וילדיהן באופן הראוי לציון".

שינוי מדיניות

בשנת 2012 התאגדה רוח נשית עם הארגונים "איתך-מעכי", "אחותי", "העמותה להעצמה כלכלית לנשים", "שדולת הנשים בישראל" ו"מרכז אדוה" להקמת קואליציית "שותפות" ארגוני נשים לקידום שוויון וצדק לנשים בזירה הציבורית והתקשורתית בישראל. במסגרת הקואליציה נכתב נייר עמדה בנושא יזמות זעירה של נשים נפגעות אלימות.
מבחינת חקיקה, קידמה רוח נשית יחד עם מרכז רקמן ועמותת "אם הבנים" את הצעת התיקון לחוק המזונות אשר הוגשה בכנסת התשע עשרה על ידי חברת הכנסת זהבה גלאון ויו"ר הוועדה לקידום מעמד האישה חברת הכנסת עליזה לביא. בסוף שנת 2014 הגישה חברת הכנסת גלאון הצעת חוק למניעת אלימות כלכלית שנכתבה על ידי רוח נשית ומרכז תמורה, והוגשה במקור על ידי חברת הכנסת לשעבר אורית זוארץ בשיתוף העמותה.
בשנת 2013 חברה רוח נשית למגוון ארגוני נשים להקמת קואליציה ליישום החלטה 1325 של מועצת הביטחון של האו"ם בישראל, שמהותה הגנה וחיזוק ביטחונן של נשים וייצוגן במוקדי קבלת החלטות. בעקבות פעילות הקואליציה, בסוף שנת 2014 אימצה הממשלה תוכנית פעולה כוללת בנושא.
בספטמבר 2014 קיימה העמותה כנס בנושא "בין תלות כלכלית לאלימות כלפי נשים" בשיתוף בית הספר לעבודה סוציאלית של אוניברסיטת תל אביב. היה זה הכנס הראשון בישראל אשר עסק בקשר בין תלות כלכלית לאלימות כלפי נשים, אליו הגיעה כמרצה אורחת פרופ' ליסה בראש מאוניברסיטת פיטסבורג.
בתחילת 2015 יזמה רוח נשית בשיתוף רשות האכיפה והגביה נוהל לליווי נפגעות אלימות בהליכי גביית דמי מזונות ילדים, אשר אומץ על ידי ההוצאה לפועל.
בשנת 2015 הגישה רוח נשית נייר עמדה בנושא המלצות לשינוי מדיניות לוועדה הבין-משרדית לצמצום תופעת האלימות במשפחה של משרד הרווחה והמשרד לביטחון פנים.
בשנת 2016 רוח נשית הייתה בין הארגונים המובילים לנסח את "אמנת זמינות בנקאית לנשים נפגעות אלימות", שנחתמה ביחד עם בנק ישראל ואיגוד הבנקים. עד 2019 קיבלו מעל 700 נשים סיוע מכח האמנה הבנקאית. האמנה, אשר מציעה כלים משמעותיים להקלה על נשים נפגעות אלימות עם חובות, הורחבה בשנת 2019 בעקבות יוזמה והובלה של רוח נשית, כך שתחול גם על נשים בקהילה ולא רק על נשים ששהו במקלטים. ביוני 2019 הושק פיילוט להפעלת האמנה בשמונה מרכזים למניעת אלימות ברחבי הארץ.
בינואר 2018 לכבוד עשור שנות פעילות ערכה רוח נשית, בשיתוף המכללה האקדמית רופין, כנס ראשון מסוגו בישראל, בנושא "אלימות כלכלית" בישראל. בסקר שערכה העמותה התברר כי כשליש מהאוכלוסייה מכירים נפגע מאלימות כלכלית בפועל, אף על פי שהמושג אלימות כלכלית לא מוכר (נשים מכירות יותר את המושג ומכירות יותר נפגעים מאלימות כלכלית בסביבתן).
מדי שנה ב-25 בנובמבר מתקיימת הצעדה והעצרת לציון יום המאבק הבינלאומי באלימות נגד נשים בהובלת רוח נשית, מרכז הסיוע לנפגעות תקיפה מינית בת"א וק.מ.ה - קידום מעמד האישה בעיריית ת"א.